VENDIM

Nr. 322, datë 31.5.2023
PËR MIRATIMIN E STRUKTURËS SË PAGËS DHE TË NIVELEVE TË PAGAVE TË NËPUNËSVE DHE PUNONJËSVE ADMINISTRATIVË NË AGJENCINË SHTETËRORE TË KADASTRËS

Në mbështetje të nenit 100 të Kushtetutës, të shkronjës “a”, të pikës 2, të nenit 8, të ligjit nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”, dhe të pikës 1, të nenit 11, të ligjit nr. 111/2018, “Për kadastrën”, me propozimin e Zëvendëskryeministrit, Këshilli i Ministrave

VENDOSI:

1. Miratimin e strukturës së pagës dhe të niveleve të pagave për nëpunësit dhe punonjësit administrativë të Agjencisë Shtetërore të Kadastrës. 

2. Elementet përbërëse të pagës bruto mujore (paga për pozicion, shtesa për vjetërsi në punë dhe shtesa e nivelit të kualifikimit) për secilën klasë, të përcaktuara në lidhjet nr. 1 dhe nr. 2, që i bashkëlidhen këtij vendimi, si dhe vlerat për secilin element janë të njëjta me ato të miratuara në vendimin e Këshillit të Ministrave për pagat e nëpunësve civilë në institucionet e administratës shtetërore. 

3. Në kuptim të këtij vendimi:

a) drejtoritë e përmbajtjes apo sektorët e përmbajtjes janë ata/ato që realizojnë funksionet për të cilat është krijuar dhe funksionon institucioni. Në to nuk përfshihen strukturat organizative përgjegjëse për funksionet horizontale të institucionit, sipas përcaktimit në legjislacionin në fuqi për organizimin dhe funksionimin e administratës shtetërore; 

b) drejtoritë mbështetëse apo sektorët mbështetës janë ato/ata që kryejnë funksionet horizontale të institucionit, sipas përcaktimit në legjislacionin në fuqi për organizimin dhe funksionimin e administratës shtetërore.

4. Klasat e pagave dhe shtesat për kushte pune (natyrë të veçantë pune) për pozicionet e punës së nëpunësve për emërtesat “specialist” deri në “titullar institucioni” në Drejtorinë e Përgjithshme të Agjencisë Shtetërore të Kadastrës janë sipas lidhjes nr. 1, që i bashkëlidhet këtij vendimi dhe është pjesë përbërëse e tij.

5. Klasat e pagave dhe shtesat për kushte pune (natyrë të veçantë pune) për pozicionet e punës së nëpunësve për emërtesat “specialist” deri në “titullar” në drejtoritë vendore dhe zyrat vendore të Agjencisë Shtetërore të Kadastrës janë sipas lidhjes nr. 2, që i bashkëlidhet këtij vendimi dhe është pjesë përbërëse e tij. 

6. Pagat bazë për klasë dhe shtesat mbi pagë të punonjësve administrativë në Agjencinë Shtetërore të Kadastrës janë sipas vendimit përkatës të Këshillit të Ministrave për pagat e punonjësve mbështetës të institucioneve të administratës shtetërore.

7. Pavarësisht kategorive të pagave, të miratuara në strukturën dhe organikën ekzistuese të Agjencisë Shtetërore të Kadastrës, deri në miratimin e strukturës dhe organikës së re: 

a) në rastet kur në lidhjet nr. 1 dhe nr. 2, që i bashkëlidhen këtij vendimi, klasa e pagës për të njëjtën emërtesë është e përcaktuar vetëm me një alternativë do të zbatohet klasa e pagës, sipas përcaktimit në lidhjet përkatëse të këtij vendimi;

b) në rastet kur për emërtesa të njëjta në lidhjet nr. 1 dhe nr. 2, që i bashkëlidhen këtij vendimi, janë përcaktuar më shumë sesa një klasë page, klasat që do të zbatohen janë, si më poshtë vijon: 

i. Klasa IV-1, nëse kategoria e pagës në organikën ekzistuese është III-b;

ii. Klasa IV-2, nëse kategoria e pagës në organikën ekzistuese është IV-a.

8. Ngarkohet Departamenti i Administratës Publike të mbështesë dhe të sqarojë Agjencinë Shtetërore të Kadastrës për zbatimin e klasave të pagave, deri në momentin e miratimit të strukturës dhe organikës së re.

9. Ngarkohet Agjencia Shtetërore e Kadastrës të propozojë, deri në datën 30 qershor 2023, sipas legjislacionit në fuqi, ndryshimin e strukturës dhe organikës ekzistuese për përshtatjen e saj, sipas klasave të pagave, të përcaktuara në këtë vendim.

10. Vendimi nr. 245, datë 24.4.2019, i Këshillit të Ministrave, “Për miratimin e strukturës dhe të niveleve të pagave e të shtesave mbi pagë të nëpunësve dhe punonjësve administrativë në Agjencinë Shtetërore të Kadastrës”, i ndryshuar, shfuqizohet. 

11. Efektet financiare, që rrjedhin nga zbatimi i këtij vendimi, fillojnë nga data 1 prill 2023 dhe përballohen nga buxheti i miratuar për Agjencinë Shtetërore të Kadastrës, për vitin 2023, në përputhje me parashikimet e ligjit nr. 111/2018, “Për kadastrën”.

12. Ngarkohet Agjencia Shtetërore të Kadastrës për zbatimin e këtij vendimi.

Ky vendim hyn në fuqi menjëherë dhe botohet në Fletoren Zyrtare.
ZËVENDËSKRYEMINISTËR

Belinda Balluku
Lidhja nr. 1

Klasat e pagave dhe shtesat për kushte pune (natyrë të veçantë pune) të pozicioneve të punës së nëpunësve për emërtesat “specialist” deri në “titullar institucioni” në Drejtorinë e Përgjithshme të Agjencisë Shtetërore të Kadastrës

	Pozicioni
	Klasa e pagës
	Grupi i diplomës
	Shtesa për kushte pune (natyrë të veçantë pune) (lek/muaj)

	Titullar i institucionit. 
	I-2
	1
	20 000

	Zëvendëstitullar i institucionit.

Drejtor Njësie. 
	I-4
	1
	20 000

	Drejtor i drejtorive të përmbajtjes.

Drejtor drejtorie me funksione të nëpunësit zbatues, sipas legjislacionit të menaxhimit buxhetor e financiar.
	II-1
	1
	20 000

	Drejtor i drejtorive mbështetëse.
	II-2
	1
	20 000

	Përgjegjës i sektorëve të përmbajtjes. 
	III-1
	1
	18 000

	Përgjegjës i sektorëve mbështetës
	III-2
	1
	18 000

	Përgjegjës sektori që lidhen me procesin e informatizimit.
	III-1
	1 
	50 000

	Koordinator.
	III-2
	1
	18 000

	Specialist në pozicionet që lidhen me procesin e informatizimit.
	IV-1
	1 ose 2
	60 000

	
	IV-2
	1 ose 2, ose 3
	

	Specialist.
	IV-1
	1 ose 2
	18 000

	
	IV-2
	1 ose 2, ose 3
	


Lidhja nr. 2

Klasat e pagave dhe shtesat për kushte pune (natyrë të veçantë pune) të pozicioneve të punës së nëpunësve për emërtesat “specialist” deri në “titullar institucioni” në Drejtoritë Vendore dhe Zyrat Vendore të Agjencisë Shtetërore të Kadastrës

	Pozicioni
	Klasa e pagës
	Grupi i diplomës
	Shtesa për kushte pune (natyrë të veçantë punës) (lek/muaj)

	Titullar i drejtorive vendore të kategorisë së parë.
	III-1
	1
	20 000

	Titullar i drejtorive vendore të kategorisë së dytë.
	III-2
	1
	18 000

	Zëvendëstitullar i drejtorive vendore të kategorisë së parë.
	III-2
	1
	18 000

	Zëvendëstitullar i drejtorive vendore të kategorisë së dytë.
	IV-1
	1
	18 000

	Drejtor drejtorie në drejtoritë vendore të kategorisë së parë.
	III-2
	1
	18 000

	Drejtor drejtorie në drejtoritë vendore të kategorisë së dytë.
	IV-1
	1
	18 000

	Përgjegjës sektori në drejtoritë vendore të kategorisë së parë.
	IV-1
	1 
	18 000

	Përgjegjës sektori në drejtoritë vendore të kategorisë së dytë.
	IV-2
	1 
	18 000

	Titullar i Zyrës Vendore
	III-3
	1
	18 000

	Specialist në drejtoritë vendore të kategorisë së parë. 
	IV-2
	1 ose 2, ose 3
	18 000

	Specialist në drejtoritë vendore të kategorisë së dytë.

Specialist në zyrat vendore. 
	IV-3
	1 ose 2, ose 3
	18 000


Kategorizimi i drejtorive vendore është si vijon: 

- Kategoria e parë: Drejtoritë vendore të Agjencisë Shtetërore të Kadastrës Durrës, Elbasan, Tiranë Veri, Tiranë Jug, Tirana Rurale 1, Tirana Rurale 2, Vlorë, Fier, Kamzë – Vorë, Shkodër, Korçë, Lezhë, Berat, Kavajë, Gjirokastër, Krujë, Lushnje, Pogradec, Sarandë, Dibër, Kukës dhe Zonat e Stimuluara. 

- Kategoria e dytë: Drejtoritë Vendore të Agjencisë Shtetërore të Kadastrës Kuçovë dhe Tepelenë.

